title: Directiva 2009/155/CE a Comisiei din 30 noiembrie 2009 de modificare a Directivei 91/414/CEE a Consiliului în ceea ce privește gradul de puritate pentru substanța activă metazaclor (Text cu relevanță pentru SEE)

text:
               1.12.2009

               RO

               Jurnalul Oficial al Uniunii Europene

               L 314/72

      DIRECTIVA 2009/155/CE A COMISIEI

   din 30 noiembrie 2009
   de modificare a Directivei 91/414/CEE a Consiliului în ceea ce privește gradul de puritate pentru substanța activă metazaclor
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1) al doilea paragraf a doua liniuță,
   întrucât:

               (1)

               În urma unei examinări pentru care statul membru raportor a fost Regatul Unit, Directiva 2008/116/CE a Comisiei (2) a adăugat substanța activă metazaclor în anexa I la Directiva 91/414/CEE. În ceea ce privește această substanță, Directiva 2008/116/CE a stabilit un nivel maxim de 0,01 % pentru toluen ca impuritate rezultată din procesul de fabricație. Acest nivel s-a bazat pe specificația prezentată de notificator.

               (2)

               Notificatorul a solicitat o modificare la Directiva 91/414/CEE care să ridice acest nivel maxim la 0,05 %. El a furnizat informațiile necesare în sprijinul solicitării sale. La 2 februarie 2009 statul membru raportor a prezentat un addendum (3) la proiectul de raport de evaluare care a concluzionat că un nivel maxim de 0,05 % nu implică alte riscuri suplimentare pe lângă cele luate deja în considerare în raportul de evaluare al Comisiei privind substanța în cauză.

               (3)

               Prin urmare, nivelul maxim de toluen ca impuritate rezultată din procesul de fabricație a metazaclorului ar trebui să fie mărit la 0,05 %.

               (4)

               Prin urmare, Directiva 91/414/CEE ar trebui modificată în consecință.

               (5)

               Întrucât prezenta directivă ar trebui să se aplice începând cu aceeași dată stabilită pentru Directiva 2008/116/CE, prezenta directivă ar trebui să intre în vigoare cât mai curând posibil.

               (6)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   În rândul 223 (metazaclor) din anexa I la Directiva 91/414/CEE, coloana 4 (puritate), textul „0,01 %” se înlocuiește cu textul „0,05 %”.
   Articolul 2
   Statele membre adoptă și publică până la 31 ianuarie 2010, cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul respectivelor acte, însoțit de un tabel de corespondență între actele respective și prezenta directivă.
   Statele membre aplică aceste dispoziții de la 1 februarie 2010.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   Prezenta directivă intră în vigoare la data publicării sale în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 30 noiembrie 2009.

            Pentru Comisie

         Androulla VASSILIOU

            Membru al Comisiei

      (1)  JO L 230, 19.8.1991, p. 1.

      (2)  JO L 337, 16.12.2008, p. 86.

      (3)  Addendum 2 – ianuarie 2009 – la volumul 4, anexa C la raportul și decizia propusă de Regatul Unit Comisiei Europene în temeiul articolului 8 alineatul (1) din Directiva 91/414/CEE.


title: Directiva 2009/37/CE a Comisiei din 23 aprilie 2009 de modificare a Directivei 91/414/CEE a Consiliului în vederea includerii clormequat, compușilor de cupru, propaquizafop, quizalofop-P, teflubenzuron și zeta-cipermetrin ca substanțe active (Text cu relevanță pentru SEE)

text:
               24.4.2009

               RO

               Jurnalul Oficial al Uniunii Europene

               L 104/23

      DIRECTIVA 2009/37/CE A COMISIEI

   din 23 aprilie 2009
   de modificare a Directivei 91/414/CEE a Consiliului în vederea includerii clormequat, compușilor de cupru, propaquizafop, quizalofop-P, teflubenzuron și zeta-cipermetrin ca substanțe active
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei prevăd normele detaliate de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Lista respectivă include clormequat, compuși de cupru, propaquizafop, quizalofop-P, teflubenzuron și zeta-cipermetrin.

               (2)

               Efectele acestor substanțe active asupra sănătății umane și asupra mediului au fost evaluate, pentru o serie de utilizări propuse de notificatori, în conformitate cu dispozițiile prevăzute în Regulamentele (CE) nr. 451/2000 și (CE) nr. 1490/2002. În plus, regulamentele menționate anterior desemnează statele membre raportoare care trebuie să înainteze Autorității Europene pentru Siguranța Alimentară (EFSA) rapoartele de evaluare și recomandările relevante, în conformitate cu articolul 10 alineatul (1) din Regulamentul (CE) nr. 1490/2002. Pentru clormequat și teflubenzuron, statul membru raportor a fost Regatul Unit și toate informațiile relevante au fost prezentate la 27 aprilie 2007 și, respectiv, la 6 august 2007. Pentru compușii de cupru, statul membru raportor a fost Franța și toate informațiile relevante au fost prezentate la 7 iunie 2007. Pentru propaquizafop, statul membru raportor a fost Italia și toate informațiile relevante au fost prezentate la 22 septembrie 2005. Pentru quizalofop-P, statul membru raportor a fost Finlanda și toate informațiile relevante au fost prezentate la 1 februarie 2007 (varianta quizalofop-P-etil) și la 2 mai 2007 (varianta quizalofop-P-tefuril). Pentru zeta-cipermetrin, statul membru raportor a fost Belgia și toate informațiile relevante au fost prezentate la 10 iulie 2006.

               (3)

               Rapoartele de evaluare au făcut obiectul unei evaluări inter-pares de către statele membre și EFSA și au fost prezentate Comisiei la 29 septembrie 2008 pentru clormequat și teflubenzuron, la 30 septembrie 2008 pentru compușii de cupru și zeta-cipermetrin și la 26 noiembrie 2008 pentru propaquizafop și quizalofop-P, sub formă de rapoarte științifice EFSA (4). Rapoartele respective au fost examinate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate pentru substanțele clormequat, compuși de cupru, propaquizafop, quizalofop-P, teflubenzuron și zeta-cipermetrin la 23 ianuarie 2009, sub forma rapoartelor de reexaminare ale Comisiei.

               (4)

               Din diferitele examinări efectuate reiese că produsele de protecție a plantelor care conțin clormequat, compuși de cupru, propaquizafop, quizalofop-P, teflubenzuron și zeta-cipermetrin pot fi considerate, în general, conforme cerințelor prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și detaliate în rapoartele de reexaminare ale Comisiei. Prin urmare, este oportun să se includă substanțele active menționate anterior în anexa I, pentru a se asigura că, în toate statele membre, autorizațiile privind produsele de protecție a plantelor care conțin aceste substanțe active pot fi acordate în conformitate cu dispozițiile directivei respective.

               (5)

               Fără a aduce atingere acestei concluzii, este oportun să se obțină informații suplimentare privind anumite aspecte specifice. Articolul 6 alineatul (1) din Directiva 91/414/CEE prevede faptul că includerea unei substanțe în anexa I poate fi supusă anumitor condiții. Prin urmare, pentru clormequat, ar trebui să se solicite ca notificatorul să prezinte informații suplimentare privind evoluția și comportamentul substanței respective (studii privind absorbția care să se efectueze la 20 °C, recalcularea concentrațiilor estimate în apele subterane, în apele de suprafață și în sedimente), metodele de monitorizare pentru determinarea substanței în produsele de origine animală și în apă, precum și riscurile pentru organismele acvatice, păsări și mamifere. De asemenea, pentru compușii de cupru, ar trebui să se solicite ca notificatorul să prezinte informații suplimentare privind riscurile în caz de inhalare și privind evaluarea riscurilor pentru organismele nevizate, pentru sol și pentru apă. De asemenea, pentru propaquizafop, este oportun să se solicite ca notificatorul să prezinte informații privind impuritatea relevantă Ro 41-5259, precum și privind riscul pentru organismele acvatice și pentru artropodele nevizate. În plus, pentru quizalofop-P, este oportun să se solicite ca notificatorul să prezinte informații suplimentare privind riscurile pentru artropodele nevizate. În sfârșit, pentru zeta-cipermetrin, este oportun să se solicite ca notificatorul să prezinte informații suplimentare privind evoluția și comportamentul (degradarea aerobă în sol), precum și riscurile pentru păsări (riscuri pe termen lung), pentru organismele acvatice și pentru artropodele nevizate.

               (6)

               De asemenea, referitor la compușii de cupru, cuprul se găsește în natură și constituie un microelement nutritiv esențial. Cuprul se acumulează în sol, iar nivelul de cupru din sol poate fi afectat nu numai de aplicarea produselor de protecție a plantelor, ci și ca urmare a activităților de zootehnie și a aplicării îngrășămintelor. Prin urmare, este necesar ca statele membre să inițieze programe de monitorizare în zonele vulnerabile, în care contaminarea solului cu cupru constituie un motiv de preocupare, pentru a stabili, dacă este cazul, limite, cum ar fi ratele maxime de aplicare.

               (7)

               Articolul 5 alineatul (4) și articolul 6 alineatul (1) din Directiva 91/414/CEE prevăd că includerea unei substanțe în anexa I poate fi supusă anumitor restricții. În cazul compușilor de cupru, din evaluarea riscurilor a reieșit existența unor riscuri ecotoxicologice; prin urmare, se consideră că este necesară o restricție privind perioada de includere, pentru a permite ca statele membre să revizuiască după o perioadă mai scurtă produsele de protecție a plantelor care conțin cupru aflate deja pe piață. De asemenea, actualmente compușii de cupru fac obiectul evaluării în temeiul Directivei 98/8/CE a Parlamentului European și a Consiliului din 16 februarie 1998 privind comercializarea produselor biodestructive (5), precum și evaluării în temeiul Regulamentului (CE) nr. 1907/2006 al Parlamentului European și al Consiliului (6) privind înregistrarea, evaluarea, autorizarea și restricționarea substanțelor chimice (REACH). Astfel cum se întâmplă în cazul tuturor substanțelor incluse în anexa I la Directiva 91/414/CEE, statutul compușilor de cupru ar putea fi reexaminat în temeiul articolului 5 alineatul (5) din directiva respectivă, ținând seama de orice informație nouă disponibilă.

               (8)

               Înainte de includerea unei substanțe active în anexa I ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor descrise în Directiva 91/414/CEE, ca urmare a includerii unei substanțe active în anexa I, statele membre ar trebui să dispună de o perioadă de șase luni de la includere pentru a reexamina autorizațiile existente pentru produsele de protecție a plantelor care conțin clormequat, compuși de cupru, propaquizafop, quizalofop-P, teflubenzuron și zeta-cipermetrin, în scopul de a se asigura că sunt îndeplinite cerințele prevăzute în Directiva 91/414/CEE, în special la articolul 13 din aceasta, precum și condițiile relevante din anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să se prevadă o perioadă mai lungă pentru prezentarea și evaluarea dosarului complet, prevăzut în anexa III, al fiecărui produs de protecție a plantelor, pentru fiecare utilizare preconizată, în conformitate cu principiile uniforme enunțate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei (7) a arătat că pot interveni dificultăți în interpretarea obligațiilor care revin titularilor autorizațiilor existente în ceea ce privește accesul la date. Prin urmare, pentru a se evita noi dificultăți, pare necesară clarificarea obligațiilor statelor membre, în special a obligației de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Totuși, această clarificare nu impune nicio altă obligație statelor membre sau titularilor autorizațiilor, în raport cu directivele de modificare a anexei I, adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre adoptă și publică până la 31 mai 2010, cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică aceste acte începând cu 1 iunie 2010.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   (1)   În conformitate cu Directiva 91/414/CEE, statele membre modifică sau retrag, după caz, până la 31 mai 2010, autorizațiile existente pentru produsele de protecție a plantelor care conțin clormequat, compuși de cupru, propaquizafop, quizalofop-P, teflubenzuron și zeta-cipermetrin ca substanțe active.
   Până la data menționată anterior, acestea verifică, în special, dacă sunt respectate condițiile din anexa I la directiva menționată anterior privind clormequat, compușii de cupru, propaquizafop, quizalofop-P, teflubenzuron și zeta-cipermetrin, cu excepția celor care figurează în partea B a rubricii privind substanța activă respectivă, precum și dacă titularul autorizației posedă sau are acces la un dosar care îndeplinește cerințele din anexa II la directiva menționată anterior, în conformitate cu prevederile articolului 13 din directivă.
   (2)   Prin derogare de la alineatul (1), fiecare produs de protecție a plantelor autorizat care conține clormequat, compuși de cupru, propaquizafop, quizalofop-P, teflubenzuron și zeta-cipermetrin, fie ca substanță activă unică, fie ca substanță activă asociată cu alte substanțe active, toate acestea fiind incluse în anexa I la Directiva 91/414/CEE, până la 30 noiembrie 2009 cel târziu, face obiectul unei reevaluări de către statele membre în conformitate cu principiile uniforme menționate în anexa VI la Directiva 91/414/CEE, pe baza unui dosar care respectă cerințele prevăzute în anexa III la directiva menționată anterior și ținând seama de partea B a rubricii din anexa I la directiva respectivă privind clormequat, compușii de cupru, propaquizafop, quizalofop-P, teflubenzuron și, respectiv, zeta-cipermetrin. Pe baza evaluării, statele membre stabilesc dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:

               (a)

               în cazul unui produs care conține clormequat, compuși de cupru, propaquizafop, quizalofop-P, teflubenzuron și zeta-cipermetrin ca substanță activă unică, modifică sau retrag autorizația, după caz, până la 31 mai 2014 cel târziu; sau

               (b)

               în cazul unui produs care conține clormequat, compuși de cupru, propaquizafop, quizalofop-P, teflubenzuron și zeta-cipermetrin ca substanță activă asociată cu alte substanțe active, modifică sau retrag autorizația, după caz, până la 31 mai 2014 sau până la data stabilită pentru o astfel de modificare sau retragere în directiva sau directivele respective care au adăugat substanța sau substanțele în cauză în anexa I la Directiva 91/414/CEE, fiind luată în considerare data cea mai recentă.

         Articolul 4
   Prezenta directivă intră în vigoare la 1 decembrie 2009.
   Articolul 5
   Prezenta directivă se adresează statelor membre.

      Adoptată la Bruxelles, 23 aprilie 2009.

            Pentru Comisie

         Androulla VASSILIOU

            Membru al Comisiei

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  Raportul științific EFSA (2008) 179, Conclusion regarding the peer review of the pesticide risk assessment of the active substance chlormequat (Concluzii privind examinarea inter pares a evaluării riscului de pesticid pentru substanța activă clormequat), finalizat la 29 septembrie 2008.

      Raportul științific EFSA (2008) 187, Conclusion regarding the peer review of the pesticide risk assessment of the active substance copper compounds (Concluzii privind examinarea inter pares a evaluării riscului de pesticid pentru substanța activă compuși de cupru), finalizat la 30 septembrie 2008.

      Raportul științific EFSA (2008) 204, Conclusion regarding the peer review of the pesticide risk assessment of the active substance propaquizafop (Concluzii privind examinarea inter pares a evaluării riscului de pesticid pentru substanța activă propaquizafop), finalizat la 26 noiembrie 2008.

      Raportul științific EFSA (2008) 205, Conclusion regarding the peer review of the pesticide risk assessment of the active substance quizalofop-P (Concluzii privind examinarea inter pares a evaluării riscului de pesticid pentru substanța activă quizalofop-P), finalizat la 26 noiembrie 2008.

      Raportul științific EFSA (2008) 184, Conclusion regarding the peer review of the pesticide risk assessment of the active substance teflubenzuron (Concluzii privind examinarea inter pares a evaluării riscului de pesticid pentru substanța activă teflubenzuron), finalizat la 29 septembrie 2008.

      Raportul științific EFSA (2008) 196, Conclusion regarding the peer review of the pesticide risk assessment of the active substance zeta-cypermethrin (Concluzii privind examinarea inter pares a evaluării riscului de pesticid pentru substanța activă zeta-cipermetrin), finalizat la 30 septembrie 2008.

      (5)  JO L 123, 24.4.1998, p. 1.

      (6)  JO L 396, 30.12.2006, p. 1.

      (7)  JO L 366, 15.12.1992, p. 10.

      ANEXĂ
      Următoarele rubrici se adaugă la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data expirării includerii

                     Dispoziții specifice

                     „281

                     Clormequat
                     Nr. CAS 7003-89-6 (clormequat)
                     Nr. CAS 999-81-5 (clorură de clormequat)
                     Nr. CIPAC 143 (clormequat)
                     Nr. CIPAC 143.302 (clorură de clormequat)

                        2-cloretil trimetil amoniu (clormequat)

                        clorură de 2-cloretil trimetil amoniu (clorură de clormequat)

                     ≥ 636 g/kg
                     Impurități:

                                 1,2-dicloretan: max. 0,1 g/kg (din conținutul uscat de clorură de clormequat).

                                 Cloretilenă (clorură de vinil): max. 0,0005 g/kg (din conținutul uscat de clorură de clormequat).

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările ca regulator de creștere pentru cereale.
                     PARTEA B
                     În cursul evaluării cererilor de autorizare a produselor de protecție a plantelor care conțin clormequat în vederea altor utilizări decât pentru secară și triticală, în special în legătură cu expunerea consumatorilor, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că au fost furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru clormequat, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 siguranței operatorului și să se asigure că în condițiile de utilizare este prevăzută folosirea echipamentelor de protecție individuală corespunzătoare;

                                 —

                                 protecției păsărilor și mamiferelor.

                           Condițiile de autorizare includ, după caz, măsuri de limitare a riscurilor.
                     Statele membre în cauză solicită prezentarea de informații suplimentare privind evoluția și comportamentul (studii privind absorbția care să se efectueze la 20 °C, recalcularea concentrațiilor estimate în apele subterane, în apele de suprafață și în sedimente), metodele de monitorizare pentru determinarea substanței în produsele de origine animală și în apă, precum și riscurile pentru organismele acvatice, păsări și mamifere. Statele membre se asigură că notificatorul la cererea căruia substanța clormequat a fost inclusă în prezenta anexă transmite aceste informații Comisiei până la 30 noiembrie 2011, cel târziu.

                     282

                     Compuși de cupru:

                     1 decembrie 2009

                     30 noiembrie 2016

                     PARTEA A
                     Se pot autoriza numai utilizările ca bactericid și fungicid.
                     PARTEA B
                     În cursul evaluării cererilor de autorizare a produselor de protecție a plantelor care conțin cupru în vederea altor utilizări decât pentru roșiile cultivate în sere, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că au fost furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru compușii de cupru, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 specificării materialului tehnic astfel cum a fost produs în scopuri comerciale, care trebuie să fie confirmată și susținută prin date analitice adecvate. Materialul de laborator utilizat în dosarele de toxicitate trebuie comparat și verificat având în vedere această specificare a materialului tehnic;

                                 —

                                 siguranței operatorilor și a lucrătorilor și să se asigure că în condițiile de utilizare este prevăzută, după caz, folosirea unor echipamente adecvate de protecție individuală;

                                 —

                                 protecției apei și organismelor nevizate. În ceea ce privește aceste riscuri identificate, ar trebui aplicate, după caz, măsuri de limitare a riscurilor, cum ar fi zonele-tampon;

                                 —

                                 cantității de substanță activă care se aplică și să se asigure că toate cantitățile autorizate, în privința ratelor de aplicare și a numărului de aplicări, reprezintă minimul necesar pentru a obține efectele dorite.

                           Statele membre în cauză solicită prezentarea de informații pentru a aborda ulterior următoarele:

                                 —

                                 riscurile în caz de inhalare;

                                 —

                                 evaluarea riscurilor pentru organismele nevizate, precum și pentru sol și apă.

                           Statele membre se asigură că notificatorul la cererea căruia compușii de cupru au fost incluși în prezenta anexă transmite aceste informații Comisiei până la 30 noiembrie 2011, cel târziu.
                     Statele membre inițiază programe de monitorizare în zonele vulnerabile, în care contaminarea solului cu cupru reprezintă o problemă, pentru a stabili, după caz, limite privind ratele maxime de aplicare.

                     hidroxid de cupru
                     Nr. CAS 20427-59-2
                     Nr. CIPAC 44.305

                        Hidroxid de cupru (II)

                     ≥ 573 g/kg

                     oxiclorură de cupru
                     Nr. CAS 1332-65-6 sau 1332-40-7
                     Nr. CIPAC 44.602

                        Trihidroxiclorură dicuprică

                     ≥ 550 g/kg

                     Oxid de cupru
                     Nr. CAS 1317-39-1
                     Nr. CIPAC 44.603

                        Oxid de cupru

                     ≥ 820 g/kg

                     amestec de Bordeaux
                     Nr. CAS 8011-63-0
                     Nr. CIPAC 44.604

                        Nealocat

                     ≥ 245 g/kg

                     sulfat de cupru tribazic
                     Nr. CAS 12527-76-3
                     Nr. CIPAC 44.306

                        Nealocat

                     ≥ 490 g/kg
                     Următoarele impurități prezintă riscuri toxicologice și trebuie să nu depășească nivelurile de mai jos:

                                 Plumb max. 0,0005 g/kg de conținut de cupru.

                                 Cadmiu max. 0,0001 g/kg de conținut de cupru.

                                 Arsenic max. 0,0001 g/kg de conținut de cupru.

                     283

                     Propaquizafop
                     Nr. CAS 111479-05-1
                     Nr. CIPAC 173

                        2-izopropiliden-amino-oxietil (R)-2-[4-(6-clor-quinoxalin-2-iloxi)fenoxi]propionat

                     ≥ 920 g/kg
                     Conținut maxim de toluen: 5 g/kg

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările în calitate de erbicid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru propaquizafop, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 specificării materialului tehnic astfel cum a fost produs în scopuri comerciale, care trebuie să fie confirmată și susținută prin date analitice adecvate. Materialul de laborator utilizat în dosarele de toxicitate trebuie comparat și verificat având în vedere această specificare a materialului tehnic;

                                 —

                                 siguranței operatorului și să se asigure că în condițiile de utilizare este prevăzută folosirea echipamentelor de protecție individuală corespunzătoare;

                                 —

                                 protecției organismelor acvatice și a plantelor nevizate și să se asigure că, după caz, condițiile de autorizare includ măsuri de limitare a riscurilor, cum ar fi zonele-tampon;

                                 —

                                 protejării artropodelor nevizate și să se asigure că, după caz, condițiile de autorizare includ măsuri de limitare a riscurilor.

                           Statele membre vizate se asigură că notificatorul transmite Comisiei:

                                 —

                                 informații suplimentare privind impuritatea relevantă Ro 41-5259;

                                 —

                                 informații pentru a aprofunda evaluarea riscurilor pentru organisme acvatice și artropode nevizate.

                           Statele membre se asigură că notificatorii transmit aceste informații Comisiei până la 30 noiembrie 2011.

                     284

                     Quizalofop-P:

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările în calitate de erbicid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru quizalofop-P, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 specificării materialului tehnic astfel cum a fost produs în scopuri comerciale, care trebuie să fie confirmată și susținută prin date analitice adecvate. Materialul de laborator utilizat în dosarele de toxicitate trebuie comparat și verificat având în vedere această specificare a materialului tehnic;

                                 —

                                 siguranței operatorilor și a lucrătorilor și să se asigure că în condițiile de utilizare este prevăzută folosirea unor echipamente adecvate de protecție individuală;

                                 —

                                 protecției plantelor nevizate și să se asigure că, după caz, condițiile de autorizare includ măsuri de limitare a riscurilor, cum ar fi zonele-tampon.

                           Condițiile de autorizare includ, după caz, măsuri de limitare a riscurilor.
                     Statele membre în cauză se asigură că notificatorul transmite Comisiei informații suplimentare privind riscurile pentru artropodele nevizate.
                     Statele membre se asigură că notificatorul transmite aceste informații Comisiei până la 30 noiembrie 2011.

                     Quizalofop-P-etil
                     Nr. CAS 100646-51-3
                     Nr. CIPAC 641.202

                        etil (R)-2-[4-(6-clorquinoxalin-2-iloxi)fenoxi] propionat

                     ≥ 950 g/kg

                     Quizalofop-P-tefuril
                     Nr. CAS 119738-06-6
                     Nr. CIPAC 641.226

                        (RS)-tetrahidrofurfuril (R)-2-[4-(6-clorquinoxalin-2-iloxi)fenoxi] propionat

                     ≥ 795 g/kg

                     285

                     Teflubenzuron
                     Nr. CAS 83121-18-0
                     Nr. CIPAC 450

                     1-(3,5-diclor-2,4-difluorfenil)-3-(2,6-difluorbenzoil)uree

                     ≥ 970 g/kg

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările ca insecticid în sere (sisteme cu substrat artificial sau sisteme hidroponice închise).
                     PARTEA B
                     În cursul evaluării cererilor de autorizare a produselor de protecție a plantelor care conțin teflubenzuron în vederea altor utilizări decât pentru roșiile cultivate în sere, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că au fost furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru teflubenzuron, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 siguranței operatorilor și a lucrătorilor și să se asigure că în condițiile de utilizare este prevăzută, după caz, folosirea unor echipamente adecvate de protecție individuală;

                                 —

                                 protecției organismelor acvatice. Degajările rezultate din aplicarea în sere trebuie să fie reduse la minimum și, în orice caz, să nu aibă potențialul de a ajunge, în cantități semnificative, în masele de apă din vecinătate;

                                 —

                                 protecției albinelor, care trebuie împiedicate să intre în sere;

                                 —

                                 protecției populației de albine polenizatoare plasate intenționat în sere;

                                 —

                                 eliminării în condiții de siguranță a apei de condensare, a apei de drenare și a substratului, pentru a înlătura riscurile pentru organismele nevizate și contaminarea apelor de suprafață și a apelor subterane.

                           Condițiile de autorizare includ, după caz, măsuri de limitare a riscurilor.

                     286

                     Zeta-cipermetrin
                     Nr. CAS 52315-07-8
                     Nr. CIPAC 733

                     Amestec de stereoizomeri (S)-α-ciano-3-fenoxibenzil (1RS,3RS;1RS,3SR)-3-(2,2-diclorvinil)-2,2 dimetil-ciclopropan-carboxilat în care proporția între perechea izomerică (S);(1RS,3RS) și perechea izomerică (S);(1RS,3SR) se situează în intervalul de la 45-55 la 55-45

                     ≥ 850 g/kg
                     Impurități:

                                 toluen: max. 2 g/kg

                                 gudroane: max. 12,5 g/kg

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările ca insecticid.
                     PARTEA B
                     În cursul evaluării cererilor de autorizare a produselor de protecție a plantelor care conțin zeta-cipermetrin în vederea altor utilizări decât pentru cereale, în special în legătură cu expunerea consumatorilor la meta-fenoxibenzaldehidă, un produs de degradare care s-ar putea forma în timpul prelucrării, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că au fost furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru zeta-cipermetrin, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală la 23 ianuarie 2009.
                     În cursul acestei evaluări generale, statele membre trebuie să acorde o atenție deosebită:

                                 —

                                 siguranței operatorilor și să se asigure că, în condițiile de utilizare, este prevăzută, după caz, folosirea unor echipamente adecvate de protecție individuală;

                                 —

                                 protecției păsărilor, organismelor acvatice, albinelor, artropodelor nevizate și macro-organismelor din sol nevizate.

                           Condițiile de autorizare includ, după caz, măsuri de limitare a riscurilor.
                     Statele membre în cauză solicită prezentarea de informații suplimentare privind evoluția și comportamentul (degradarea aerobă în sol) și riscurile pe termen lung pentru păsări, organismele acvatice și artropodele nevizate. Statele membre se asigură că notificatorul la cererea căruia substanța zeta-cipermetrin a fost inclusă în prezenta anexă transmite aceste informații Comisiei până la 30 noiembrie 2011, cel târziu.”

         (1)  Detalii suplimentare privind identitatea și specificația substanței active se găsesc în raportul de reexaminare.


title: Directiva Comisiei din 13 aprilie 1982 de modificare a anexelor la Directivele 66/401/CEE și 69/208/CEE ale Consiliului privind comercializarea semințelor de plante furajere și comercializarea semințelor de plante oleaginoase și pentru fibră, precum și a Directivelor 78/386/CEE și 78/388/CEE

text:
               03/Volumul 04

               RO

               Jurnalul Ofícial al Uniunii Europene

               95

         31982L0287

               L 131/24

               JURNALUL OFÍCIAL AL UNIUNII EUROPENE

      DIRECTIVA COMISIEI

   din 13 aprilie 1982
   de modificare a anexelor la Directivele 66/401/CEE și 69/208/CEE ale Consiliului privind comercializarea semințelor de plante furajere și comercializarea semințelor de plante oleaginoase și pentru fibră, precum și a Directivelor 78/386/CEE și 78/388/CEE
   (82/287/CEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Economice Europene,
   având în vedere Directiva 66/401/CEE a Consiliului din 14 iunie 1966 privind comercializarea semințelor de plante furajere (1), astfel cum a fost modificată ultima dată prin Directiva 81/126/CEE (2), în special articolul 21a,
   având în vedere Directiva 69/208/CEE a Consiliului din 30 iunie 1969 privind comercializarea semințelor de plante oleaginoase și pentru fibră (3), astfel cum a fost modificată ultima dată de Directiva 81/126/CEE, în special articolul 20a,
   întrucât, având în vedere evoluția cunoștințelor științifice și tehnice, trebuie aduse modificări anexelor I și II la Directivele 66/401/CEE și 69/208/CEE din următoarele motive;
   întrucât condițiile pe care trebuie să le îndeplinească culturile și semințele, inclusiv standardele de puritate a soiului, trebuie modificate pentru a fi în conformitate cu sistemele de certificare a soiului de semințe destinate comerțului internațional, stabilite de Organizația pentru Cooperare și Dezvoltare Economică (OCDE); întrucât, în consecință, datele de punere în aplicare prevăzute la articolul 2 a doua liniuță din Directiva 78/386/CEE a Comisiei din 18 aprilie 1978 de modificare a anexelor la Directiva 66/401/CEE privind comercializarea semințelor de plante furajere (4), astfel cum a fost modificată ultima dată prin Directiva 81/126/CEE, respectiv în articolul 2 alineatul (1) prima liniuță din Directiva 78/388/CEE a Comisiei din 18 aprilie 1978 de modificare a anexelor la Directiva 69/208/CEE privind comercializarea semințelor de plante oleaginoase și pentru fibră (5), astfel cum a fost modificată ultima dată prin Directiva 81/126/CEE ar trebui adaptate la cea mai recentă evoluție;
   întrucât nu este posibil, în situația actuală, să se prevadă în interiorul Comunității o armonizare a condițiilor de respectare a standardelor de puritate minimă a soiului pe care culturile sau semințele trebuie să le îndeplinească în cazul hibrizilor de floarea-soarelui; întrucât, cu toate acestea, trebuie să se facă un efort de stabilire a standardelor respective până la 1 iulie 1983, astfel încât să se obțină o anumită armonizare;
   întrucât măsurile prevăzute de prezenta directivă sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
   ADOPTĂ PREZENTA DIRECTIVĂ:
   Articolul 1
   Anexa I la Directiva 66/401/CEE se modifică după cum urmează:

               1.

               La punctul 4, a doua și a treia teză, cuvintele „Vicia faba” se adaugă după cuvintele „Pisum sativum”.

               2.

               La punctul 4, a doua și a treia teză, cuvintele „Raphanus sativus ssp. oleifera” se elimină.

         Articolul 2
   Anexa II la Directiva 66/401/CEE se modifică după cum urmează:

               1.

               Punctul 1 din secțiunea I se înlocuiește cu următorul text:
               „Semințele posedă suficientă identitate și puritate a soiului.
               Semințele din speciile menționate mai jos corespund în special următoarelor standarde sau altor condiții: Puritatea minimă (%) a soiului este:

                           —

                              Poa spp., soiuri apomictice monoclonale: 98;

                           —

                              Pisum sativum, Vicia faba, Brassica napus var. napobrassica, Brassica oleracea conv. acephala:

                                       —

                                       semințe certificate, prima reproducere: 99;

                                       —

                                       semințe certificate, a doua reproducere și următoarele: 98.

                     Puritatea minimă a soiului se controlează în principal cu ocazia inspecțiilor oficiale în câmp, efectuate în condițiile stabilite în anexa I.”

               2.

               Punctul 1 din secțiunea II se înlocuiește cu următorul text:
               „Semințele de Pisum sativum, Brassica napus var. napobrassica, Brassica oleracea conv. acephala, Vicia faba și ale soiurilor apomictice monoclonale de Poa spp. corespund următoarelor standarde sau altor condiții.

                           Puritatea minimă a soiului este de 99,7 %.

                           Puritatea minimă a soiului se controlează în principal cu ocazia inspecțiilor oficiale în câmp, efectuate în condițiile stabilite în anexa I.”

         Articolul 3
   Anexa I la Directiva 69/208/CEE se modifică după cum urmează:
   Punctul 3 se înlocuiește cu următorul text:
   „Cultura posedă suficientă identitate și puritate a soiului.
   Culturile de Brassica juncea, Brassica nigra, Cannabis sativa, Carum carvi și Gossypium sp. corespund în special următoarelor condiții:

               Numărul plantelor din cultură care pot fi recunoscute în mod evident că nu sunt conforme cu soiul nu depășește:

                           —

                           1 la 30 de metri pătrați pentru producția de semințe de bază;

                           —

                           1 la 10 metri pătrați pentru producția de semințe certificate.”

         Articolul 4
   Anexa II la Directiva 69/208/CEE se modifică după cum urmează:
   Punctul 1 din secțiunea I se înlocuiește cu următorul text:

      „Semințele posedă suficientă identitate și puritate a soiului. Semințele din speciile menționate mai jos corespund în special următoarelor standarde sau altor condiții:

                  Specii și categorii

                  Puritatea minimă a soiului (%)

                  1

                  2

                  Arachis hypogaea

                              –

                              semințe de bază

                  99,7

                              –

                              semințe certificate

                  99,5

                     Brassica napus ssp. oleifera, altele decât soiurile cu scopuri furajere, Brassica rapa, altele decât soiurile cu scopuri furajere:

                              –

                              semințe de bază

                  99.9

                              –

                              semințe certificate

                  99,7

                     Brassica napus ssp. oleifera, soiuri cu scopuri furajere, Brassica rapa, soiuri cu scopuri furajere, Helianthus annuus altul decât soiurile hibride, inclusiv componentele lor, Sinapis alba:

                              –

                              semințe de bază

                  99,7

                              –

                              semințe certificate, prima reproducere

                  99

                              –

                              semințe certificate, a doua reproducere și următoarele reproduceri

                  98

                     Linum usitatissimum:

                              –

                              semințe de bază

                  99,7

                              –

                              semințe certificate, prima reproducere

                  98

                              –

                              semințe certificate, a doua reproducere și a treia reproducere

                  97,5

                     Papaver somniferum:

                              –

                              semințe de bază

                  99

                              –

                              semințe certificate

                  98

                     Glycine max:

                              –

                              semințe de bază

                  97

                              –

                              semințe certificate

                  95

            Puritatea minimă a soiului se controlează în principal cu ocazia inspecțiilor oficiale în câmp, efectuate în condițiile stabilite în anexa I.”

   Articolul 5
   La articolul 2 alineatul (1) a doua liniuță din Directiva 78/386/CEE, cuvintele „la 1 ianuarie 1982” se înlocuiesc cu cuvintele „la o dată ce urmează a fi stabilită într-un stadiu ulterior”.
   Articolul 6
   La articolul 2 alineatul (1) prima liniuță din Directiva 78/388/CEE, cuvintele „la 1 ianuarie 1982” se înlocuiesc cu cuvintele „la o dată ce urmează a fi stabilită într-un stadiu ulterior”.
   Articolul 7
   (1)   Statele membre pun în aplicare actele cu putere de lege și actele administrative necesare pentru a se conforma:

               —

               dispozițiilor articolelor 5 și 6, cu efect de la 1 ianuarie 1982,

               —

               dispozițiilor articolului 2, în ceea ce privește Poa spp., la 1 ianuarie 1983,

               —

               altor dispoziții din prezenta directivă, până la 1 ianuarie 1983.

         (2)   Statele membre se asigură că semințele nu sunt supuse nici unei restricții de comercializare pe motivul punerii în aplicare a prezentei directive la date diferite în conformitate cu alineatul (1) a treia liniuță.
   Articolul 8
   Prezenta directivă se adresează statelor membre.

      Adoptată la Bruxelles, 13 aprilie 1982.

            Pentru Comisie

         Poul DALSAGER

            Membru al Comisiei

      (1)  JO 125, 11.7.1966, p. 2298/66.

      (2)  JO L 67, 12.3.1981, p. 36.

      (3)  JO L 169, 10.7.1969, p. 3.

      (4)  JO L 113, 25.4.1978, p. 1.

      (5)  JO L 113, 25.4.1978, p. 20.


title: Directiva 2009/20/CE a Parlamentului European și a Consiliului din 23 aprilie 2009 privind asigurarea proprietarilor navelor în ceea ce privește creanțele maritime (Text cu relevanță pentru SEE)

text:
               28.5.2009

               RO

               Jurnalul Oficial al Uniunii Europene

               L 131/128

      DIRECTIVA 2009/20/CE A PARLAMENTULUI EUROPEAN ȘI A CONSILIULUI

   din 23 aprilie 2009
   privind asigurarea proprietarilor navelor în ceea ce privește creanțele maritime
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2),
   având în vedere propunerea Comisiei,
   având în vedere avizul Comitetului Economic și Social European (1),
   având în vedere avizul Comitetului Regiunilor (2),
   hotărând în conformitate cu procedura prevăzută la articolul 251 din tratat (3),
   întrucât:

               (1)

               Unul dintre elementele politicii comunitare de transport maritim constă în îmbunătățirea calității transportului maritim comercial printr-o mai mare responsabilizare a tuturor operatorilor economici.

               (2)

               S-au adoptat deja anumite măsuri cu efect de descurajare prin Directiva 2005/35/CE a Parlamentului European și a Consiliului din 7 septembrie 2005 privind poluarea cauzată de nave și introducerea unor sancțiuni în caz de încălcare (4).

               (3)

               La 9 octombrie 2008, statele membre au adoptat o declarație în care recunosc în unanimitate importanța aplicării Protocolului din 1996 la Convenția din 1976 privind limitarea răspunderii pentru creanțe maritime de către toate statele membre.

               (4)

               Obligația de a avea o asigurare ar trebui să permită asigurarea unei mai bune protecții a victimelor. Aceasta ar contribui, de asemenea, la eliminarea navelor care nu corespund standardelor și ar permite restabilirea concurenței între operatori. În plus, în Rezoluția A.898(21), Organizația Maritimă Internațională a invitat statele să îndemne proprietarii de nave să dețină asigurări corespunzătoare.

               (5)

               Nerespectarea dispozițiilor prezentei directive ar trebui remediată. Directiva 2009/16/CE a Parlamentului European și a Consiliului din 23 aprilie 2009 privind controlul statului portului (reformare) (5) prevede deja reținerea navelor în cazul absenței certificatelor care trebuie să se găsească la bordul acestora. Cu toate acestea, este necesar să se acorde posibilitatea expulzării unei nave care nu are la bord certificatul de asigurare. Modalitățile de expulzare ar trebui să permită remedierea situației într-o perioadă de timp rezonabilă.

               (6)

               Deoarece obiectivele prezentei directive, și anume instituirea și punerea în aplicare a unor măsuri adecvate în domeniul politicii de transport maritim, nu pot fi realizate în mod satisfăcător de către statele membre și, având în vedere amploarea și efectele acestora, pot fi realizate mai bine la nivelul Comunității, aceasta poate adopta măsuri, în conformitate cu principiul subsidiarității astfel cum este prevăzut la articolul 5 din tratat. În conformitate cu principiul proporționalității, astfel cum este enunțat în respectivul articol, prezenta directivă nu depășește ceea ce este necesar pentru atingerea acestor obiective,

         ADOPTĂ PREZENTA DIRECTIVĂ:
   Articolul 1
   Obiect
   Prezenta directivă stabilește norme aplicabile anumitor aspecte ale obligațiilor proprietarilor de nave în ceea ce privește asigurarea acestora cu privire la creanțele maritime.
   Articolul 2
   Domeniu de aplicare
   (1)   Prezenta directivă se plică navelor cu un tonaj brut mai mare sau egal cu 300.
   (2)   Prezenta directivă nu se aplică navelor de război, navelor de război auxiliare sau altor nave deținute de un stat sau exploatate de către acesta și utilizate pentru un serviciu public necomercial.
   (3)   Prezenta directivă nu aduce atingere regimurilor instituite prin instrumentele aflate în vigoare în statele membre vizate și enumerate în anexă.
   Articolul 3
   Definiții
   În sensul prezentei directive, se aplică următoarele definiții:

               (a)

               „proprietar al navei” înseamnă proprietarul înregistrat al unei nave maritime sau orice altă persoană, cum ar fi navlositorul navei nude care răspunde de operarea navei;

               (b)

               „asigurare” înseamnă asigurarea cu sau fără franciză și cuprinde, de exemplu, asigurarea de despăgubire de tipul celei puse la dispoziție în prezent de membrii Grupului Internațional al Cluburilor de Protecție și Indemnizare (International Group of P&I Clubs), precum și alte forme efective de asigurare (inclusiv dovada deținerii unei asigurări individuale) și o garanție financiară care oferă condiții similare de acoperire;

               (c)

               „Convenția din 1996” înseamnă textul consolidat al Convenției din 1976 privind limitarea răspunderii pentru creanțe maritime, adoptată de Organizația Maritimă Internațională (OMI), astfel cum a fost modificată prin Protocolul din 1996.

         Articolul 4
   Asigurarea pentru creanțe maritime
   (1)   Fiecare stat membru solicită proprietarilor de nave care arborează pavilionul său să dețină o asigurare care să acopere navele respective.
   (2)   Fiecare stat membru solicită proprietarilor de nave care arborează pavilionul unui alt stat să dețină o asigurare valabilă în momentul în care navele respective intră într-un port aflat sub jurisdicția statului membru respectiv. Acest fapt nu împiedică statele membre, în conformitate cu dreptul internațional, să solicite respectarea acestei obligații atunci când navele respective se află în apele lor teritoriale.
   (3)   Asigurarea menționată la alineatele (1) și (2) acoperă creanțele maritime care fac obiectul limitării prevăzute în Convenția din 1996. Valoarea asigurării pentru fiecare navă pentru fiecare incident este egală cu valoarea maximă relevantă aplicabilă pentru limitarea răspunderii, astfel cum prevede Convenția din 1996.
   Articolul 5
   Inspecții, respectare, expulzarea din porturi și refuzarea accesului în porturi
   (1)   Fiecare stat membru se asigură că orice inspecție a unei nave într-un port aflat sub jurisdicția sa în conformitate cu Directiva 2009/16/CE cuprinde verificarea prezenței la bordul navei a unuia din certificatele menționate la articolul 6.
   (2)   În cazul în care certificatul menționat la articolul 6 nu se află la bordul navei și fără a aduce atinge Directivei 2009/16/CE care prevede reținerea navelor atunci când sunt în joc aspecte legate de siguranță, autoritatea competentă poate să emită un ordin de expulzare a navei, ordinul fiind notificat Comisiei, celorlalte state membre și statului de pavilion implicat. În urma emiterii unui astfel de ordin de expulzare, toate statele membre refuză intrarea navei respective în oricare dintre porturile lor până la notificarea de către proprietarul navei a certificatului menționat la articolul 6.
   Articolul 6
   Certificatele de asigurare
   (1)   Existența asigurării menționate la articolul 4 se dovedește printr-unul sau mai multe certificate eliberate de furnizorul acesteia și păstrate la bordul navei.
   (2)   Certificatele emise de furnizorul asigurării cuprind următoarele informații:

               (a)

               denumirea navei, numărul OMI și portul de înmatriculare;

               (b)

               numele și sediul principal al proprietarului navei;

               (c)

               tipul și durata asigurării;

               (d)

               numele și sediul principal al furnizorului asigurării și, dacă este cazul, sediul la care a fost încheiată asigurarea.

         (3)   În cazul în care limba folosită în certificate nu este nici engleza, nici franceza, nici spaniola, textul include o traducere într-una din aceste limbi.
   Articolul 7
   Sancțiuni
   În sensul articolului 4 alineatul (1), statele membre stabilesc un sistem de sancțiuni pentru încălcarea dispozițiilor de drept intern adoptate în temeiul prezentei directive și adoptă toate măsurile necesare pentru a se asigura că aceste sancțiuni sunt aplicate. Sancțiunile prevăzute trebuie să fie eficace, proporționale și cu efect de descurajare.
   Articolul 8
   Rapoarte
   Din trei în trei ani și pentru prima dată înainte de 1 ianuarie 2015, Comisia prezintă Parlamentului European și Consiliului un raport privind aplicarea prezentei directive.
   Articolul 9
   Transpunere
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive, până la 1 ianuarie 2012. Statele membre informează de îndată Comisia în această privință.
   Atunci când statele membre adoptă măsurile respective, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 10
   Intrarea în vigoare
   Prezenta directivă intră în vigoare în ziua următoare datei publicării în Jurnalul Oficial al Uniunii Europene.
   Articolul 11
   Destinatari
   Prezenta directivă se adresează statelor membre.

      Adoptată la Strasbourg, 23 aprilie 2009.

            Pentru Parlamentul European

            Președintele

         H.-G. PÖTTERING

            Pentru Consiliu

            Președintele

         P. NEČAS

      (1)  JO C 318, 23.12.2006, p. 195.

      (2)  JO C 229, 22.9.2006, p. 38.

      (3)  Avizul Parlamentului European din 29 martie 2007 (JO C 27 E, 31.1.2008, p. 166), Poziția comună a Consiliului din 9 decembrie 2008 (JO C 330 E, 30.12.2008, p. 7) și Poziția Parlamentului European din 11 martie 2009 (nepublicată încă în Jurnalul Oficial).

      (4)  JO L 255, 30.9.2005, p. 11.

      (5)  A se vedea pagina 57 din prezentul Jurnal Oficial.

      ANEXĂ

                  —

                  Convenția internațională privind răspunderea civilă pentru daunele provocate de poluarea cu hidrocarburi, 1992.

                  —

                  Convenția internațională privind răspunderea și despăgubirile pentru prejudiciile în legătură cu transportul pe mare al substanțelor periculoase și nocive, 1996 (Convenția HNS).

                  —

                  Convenția internațională privind răspunderea civilă pentru prejudiciile provocate de poluarea cu hidrocarburi utilizate pentru propulsia navei, 2001 (Convenția „Bunker Oil”).

                  —

                  Convenția internațională de la Nairobi privind ridicarea epavelor, 2007 (Convenția „Ridicarea epavelor”).

                  —

                  Regulamentul (CE) nr. 392/2009 al Parlamentului European și al Consiliului din 23 aprilie 2009 privind răspunderea în caz de accident a transportatorilor de persoane pe mare.


title: Directiva 2010/2/UE a Comisiei din 27 ianuarie 2010 de modificare a Directivei 91/414/CEE a Consiliului în ceea ce privește extinderea utilizării substanței active clormequat (Text cu relevanță pentru SEE)

text:
               28.1.2010

               RO

               Jurnalul Oficial al Uniunii Europene

               L 24/11

         DIRECTIVA 2010/2/UE A COMISIEI
   din 27 ianuarie 2010
   de modificare a Directivei 91/414/CEE a Consiliului în ceea ce privește extinderea utilizării substanței active clormequat
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1) al doilea paragraf a doua liniuță,
   întrucât:

               (1)

               Prin Directiva 2009/37/CE a Comisiei (2), clormequatul a fost inclus ca substanță activă în anexa I la Directiva 91/414/CEE.

               (2)

               Atunci când a înaintat cererea pentru includerea substanței clormequat, notificatorul său, CCC Task Force, a furnizat date privind utilizările ca regulator de creștere a plantelor, care veneau în sprijinul concluziei generale conform căreia se consideră că produsele de protecție a plantelor care conțin clormequat îndeplinesc cerințele de siguranță stabilite la articolul 5 alineatul (1) literele (a) și (b) din Directiva 91/414/CEE. Cu toate acestea, clormequatul a fost inclus în anexa I la directiva respectivă, menționându-se dispoziția specifică potrivit căreia statele membre pot autoriza numai utilizările acestuia în cazul cerealelor.

               (3)

               Pe lângă această utilizare, Belgia și Suedia au solicitat în prezent o modificare a acestei dispoziții specifice, pentru a permite ca clormequatul să fie utilizat la plantele ornamentale și, respectiv, la iarba pentru producerea de semințe. La 29 octombrie 2009 și 4 noiembrie 2009, aceste state membre au informat Comisia cu privire la concluziile lor, conform cărora extinderile solicitate ale utilizării nu implică alte riscuri pe lângă cele luate deja în considerare în dispozițiile specifice referitoare la clormequat din anexa I la Directiva 91/414/CEE și în raportul de evaluare al Comisiei privind substanța în cauză. În special, extinderile corespund unor cereri pentru culturi necomestibile și, în consecință, nu vor apărea reziduuri în produsele alimentare. În plus, ceilalți parametri de aplicare, astfel cum sunt prezentați în dispozițiile specifice ale anexei I la Directiva 91/414/CEE, rămân neschimbați.

               (4)

               Prin urmare, modificarea dispozițiilor specifice privind clormequatul este justificată.

               (5)

               Prin urmare, Directiva 91/414/CEE ar trebui modificată în consecință.

               (6)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Statele membre adoptă și publică, până la 28 mai 2010, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică aceste dispoziții începând cu 29 mai 2010.
   Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 27 ianuarie 2010.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 104, 24.4.2009, p. 23.

      ANEXĂ
      În anexa I la Directiva 91/414/CEE, rândul 281 se înlocuiește cu următorul text:

                     Nr.

                     Denumire comună, Numere de identificare

                     Denumire IUPAC

                     Puritate (1)

                     Data intrării în vigoare

                     Data expirării includerii

                     Dispoziții specifice

                     „281

                     clormequat
                     Nr. CAS 7003-89-6 (clormequat)
                     Nr. CAS 999-81-5 (clorură de clormequat)
                     Nr. CIPAC 143 (clormequat)
                     Nr. CIPAC 143.302 (clorură de clormequat)

                        2-cloretil trimetil amoniu (clormequat)

                        clorură de 2-cloretil trimetil amoniu

                        (clorură de clormequat)

                     ≥ 636 g/kg
                     Impurități
                     1,2-dicloretan: max. 0,1 g/kg (din conținutul uscat de clorură de clormequat)
                     Cloretilenă (clorură de vinil): max. 0,0005 g/kg (din conținutul uscat de clorură de clormequat)

                     1 decembrie 2009

                     30 noiembrie 2019

                     PARTEA A
                     Se pot autoriza numai utilizările ca regulator de creștere pentru cereale și culturi necomestibile.
                     PARTEA B
                     În cursul evaluării cererilor de autorizare a produselor de protecție a plantelor care conțin clormequat în vederea altor utilizări decât pentru secară și triticală, în special în legătură cu expunerea consumatorilor, statele membre acordă o atenție deosebită criteriilor prevăzute la articolul 4 alineatul (1) litera (b) și se asigură că au fost furnizate toate datele și informațiile necesare înainte de acordarea unei astfel de autorizații.
                     Pentru punerea în aplicare a principiilor uniforme prevăzute în anexa VI, se ține cont de concluziile raportului de reexaminare pentru clormequat, în special apendicele I și II, astfel cum au fost finalizate în cadrul Comitetului permanent pentru lanțul alimentar și sănătatea animală, la 23 ianuarie 2009.
                     Cu ocazia acestei evaluări generale, statele membre trebuie să acorde o atenție deosebită:

                                 —

                                 siguranței operatorului și să se asigure că în condițiile de utilizare este prevăzută folosirea echipamentelor de protecție individuală corespunzătoare;

                                 —

                                 protecției păsărilor și a mamiferelor.

                           Condițiile de autorizare includ, după caz, măsuri de reducere a riscului.
                     Statele membre în cauză solicită prezentarea de informații suplimentare privind evoluția și comportamentul (studii privind absorbția care să se efectueze la 20 °C, recalcularea concentrațiilor estimate în apele subterane, în apele de suprafață și în sedimente), metodele de monitorizare pentru determinarea substanței în produsele de origine animală și în apă, precum și riscurile pentru organismele acvatice, păsări și mamifere. Statele membre se asigură că notificatorul la cererea căruia substanța clormequat a fost inclusă în prezenta anexă transmite aceste informații Comisiei până la 30 noiembrie 2011, cel târziu.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva 2003/57/CE a Comisiei din 17 iunie 2003 de modificare a Directivei 2002/32/CE a Parlamentului European și a Consiliului privind substanțele nedorite în furajeText cu relevanță pentru SEE.

text:
Anunţ juridic important

|

32003L0057

Official Journal L 151 , 19/06/2003 P. 0038 - 0041 Ediţie specială în limba cehă Chapter 3 Volume 39 P. 96  - 99 Ediţie specială în limba estonă Chapter 3 Volume 39 P. 96  - 99 Ediţie specială în limba maghiară Chapter 3 Volume 39 P. 96  - 99 Ediţie specială în limba lituaniană Chapter 3 Volume 39 P. 96  - 99 Ediţie specială în limba letonă Chapter 3 Volume 39 P. 96  - 99 Ediţie specială în limba malteză Chapter 3 Volume 39 P. 96  - 99 Ediţie specială în limba polonă Chapter 3 Volume 39 P. 96  - 99 Ediţie specială în limba slovacă Chapter 3 Volume 39 P. 96  - 99 Ediţie specială în limba slovenă Chapter 3 Volume 39 P. 96  - 99

		20030617Directiva 2003/57/CE a Comisieidin 17 iunie 2003de modificare a Directivei 2002/32/CE a Parlamentului European și a Consiliului privind substanțele nedorite în furaje(Text cu relevanță pentru SEE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Directiva 2002/32/CE a Parlamentului European și a Consiliului din 7 mai 2002 privind substanțele nedorite în furaje [1], în special articolul 8 alineatul (1),întrucât:(1) Directiva 1999/29/CE a Consiliului privind substanțele și produsele nedorite în furaje [2], astfel cum a fost modificată prin Directiva 2001/102/CE [3], stabilește nivelurile maxime de dioxine pentru câteva materii prime furajere și furaje combinate.(2) Directiva 2002/32/CE abrogă și înlocuiește Directiva 1999/29/CE de la data de 1 august 2003.(3) Pentru protecția sănătății publice și a sănătății animale, este de importanță majoră ca nivelurile de dioxine stabilite de Directiva 1999/29/CE să rămână în vigoare după 1 august 2003. Prin urmare, Directiva 2003/32/CE ar trebui modificată pentru a include nivelurile maxime de dioxine, stabilite de Directiva 1999/29/CE.(4) Pentru a evita orice confuzie ar trebui să se specifice că mineralele se referă la materiile prime furajere în sensul anexei la Directiva 96/25/CE a Consiliului din 29 aprilie 1996 privind circulația și utilizarea materiilor prime furajere [4], astfel cum a fost modificată ultima dată prin Directiva 2001/46/CE a Parlamentului European și a Consiliului [5].(5) Pentru o mai mare claritate, normele ce reglementează dioxinele ar trebui să fie adunate într-un text unic. Ca urmare, este oportun să se modifice Directiva 2002/32/CE prin inserarea sub formă de anexă la aceasta a dispozițiilor din Regulamentul (CE) nr. 2439/1999 al Comisiei din 17 noiembrie 1999 privind condițiile pentru autorizarea aditivilor care aparțin grupei "lianți, agenți de antiaglomerare și coagulanți" în furaje [6], astfel cum a fost modificat ultima dată prin Regulamentul (CE) nr. 739/2000 [7], care stabilește o limită maximă temporară pentru argilele caolinitice și alți aditivi autorizați pentru utilizare în calitate de lianți, agenți de antiaglomerare și coagulanți. Din cauza absenței sau insuficienței datelor de supraveghere care să demonstreze că nu există o contaminare cu dioxine sau o contaminare sub limita de cuantificare în sulfatul de calciu deshidratat, vermiculită, natrolit-fonolit, aluminați de calciu sintetici și clinoptilolit de origine sedimentară, ar trebui, prin urmare, pentru protecția sănătății animale i umane, să se stabilească pentru aditivii menționați un nivel maximal de dioxine, în afară de nivelul maximal de dioxine în argila caolinitică. Prin urmare, Regulamentul (CE) nr. 2439/1999 poate fi abrogat.(5) Măsurile prevăzute de prezenta directivă sunt conforme cu avizul Comitetului permanent pentru lanțul alimentar și sănătatea animală,ADOPTĂ PREZENTA DIRECTIVĂ:Articolul 1Anexa I la Directiva 2002/32/CE se modifică în conformitate cu anexa la prezenta directivă.Articolul 2(1) Cu excepția dispozițiilor referitoare la pozițiile (c) și (j) din lista de produse din tabelul anexat la prezenta directivă, statele membre pun în aplicare actele cu putere de lege și actele administrative necesare pentru a se conforma prezentei directive până la 31 iulie 2003. Statele membre informează de îndată Comisia cu privire la aceasta. Statele membre aplică aceste dispoziții începând cu 1 august 2003.În ceea ce privește dispozițiile referitoare la pozițiile (c) și (j) din lista de produse din tabelul anexat la prezenta directivă, statele membre pun în aplicare actele cu putere de lege și actele administrative necesare pentru a se conforma prezentei directive până la 29 februarie 2004. Statele membre informează de îndată Comisia cu privire la aceasta. Statele membre aplică aceste dispoziții începând cu 1 martie 2004.Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.(2) Comisiei i se comunică de către statele membre textele dispozițiilor de drept intern pe care le adoptă în domeniul reglementat de prezenta directivă.Articolul 3Regulamentul (CE) nr. 2439/1999 al Comisiei din 17 noiembrie 1999 privind condițiile de autorizare a aditivilor care aparțin grupei "lianți, agenți antiaglomerare și coagulanți" în furaje se abrogă de la 1 martie 2004.Articolul 4Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.Articolul 5Prezenta directivă se adresează statelor membre.Adoptată la Bruxelles, 17 iunie 2003.Pentru ComisieDavid ByrneMembru al Comisiei[1] JO L 140, 30.5.2002, p. 10.[2] JO L 115, 4.5.1999, p. 32.[3] JO L 6, 10.1.2002, p. 45.[4] JO L 125, 23.5.1996, p. 35.[5] JO L 234, 1.9.2001, p. 55.[6] JO L 297, 18.11.1999, p. 8.[7] JO L 87, 8.4.2000, p. 14.--------------------------------------------------20030617ANEXĂAnexa I la Directiva 2002/32/CE se modifică după cum urmează:(a) în tabel, punctul 27 se înlocuiește cu următorul text:"Substanțe nedorite | Produse pentru furaje | Conținutul maxim pentru un furaj cu un conținut de umiditate de 12 % |(1) | (2) | (3) |27.Dioxină [suma dibenzo-para-dioxinelor policlorurate (PCDD) și a dibenzofuranilor policlorurați (PCDF), exprimată în echivalenți toxici ai Organizației Mondiale a Sănătății (OMS), utilizând FET-OMS (factori de echivalență toxică, 1997)] | (a)Toate materiile prime furajere de origine vegetală, inclusiv uleiurile vegetale și produsele secundare | 0,75 ng OMS-PCDD/F-TEQ/kg (5) (6) |(b)Minerale în sensul anexei la Directiva 96/25/CE a Consiliului din 29 aprilie 1996 privind circulația și utilizarea materiilor prime furajere | 1,0 ng OMS-PCDD/F-TEQ/kg (5) (6) |(c)Argilă caolinitică, vermiculită, natrolit-fonolit, aluminați de calciu sintetici și clinoptilonit de origine sedimentară care aparțin grupei "lianți, agenți antiaglomerare și coagulanți" autorizate în temeiul Directivei 70/524/CEE a Consiliului | 0,75 ng OMS-PCDD/F-TEQ/kg (5) (6) |(d)Grăsime de origine animală, inclusiv grăsime din lapte și grăsime din ou | 2,0 ng OMS-PCDD/F-TEQ/kg (5) (6) |(e)Alte produse de la animale de uscat, inclusiv lapte și produse lactate precum și ouă și produse din ouă | 0,75 OMS-PCDD/F-TEQ/kg (5) (6) |(f)Ulei de pește | 6 ng OMS-PCDD/F-TEQ/kg (5) (6) |(g)Pește, alte animale acvatice, produsele și produsele secundare ale acestora, cu excepția uleiului de pește și a hidrolizatelor proteinice din pește, ce conțin mai mult de 20 % grăsime (7) | 1,25 ng OMS-PCDD/F-TEQ/kg (5) (6) |(h)Furaje combinate, cu excepția furajelor pentru animale cu blană, hranei pentru animale de companie și furajelor pentru pește | 0,75 OMS-PCDD/F-TEQ/kg (5) (6) |(i)Furaje pentru pește.Hrană pentru animale de companie | 2,25 ng OMS-PCDD/F-TEQ/kg (5) (6) |(j)Hidrolizate proteinice din pește, ce conțin mai mult de 20 % grăsime | 2,25 ng OMS-PCDD/F-TEQ/kg (5) (6)" |(b) la sfârșitul anexei I, nota de subsol (5) se elimină și se adaugă următoarele note de subsol:"(5) Concentrații superioare: concentrațiile superioare se calculează presupunând că toate valorile pentru diversele elemente de același fel care sunt mai mici decât limita de cuantificare sunt egale cu limita de cuantificare.(6) Aceste limite maxime fac obiectul unei prime reexaminări înainte de 31 decembrie 2004, ținând seama de noile date privind prezența dioxinelor și a PCB similari dioxinei, în special în vederea includerii PCB similari dioxinei în nivelurile ce urmează să fie stabilite și vor face obiectul unei reexaminări suplimentare înainte de 31 decembrie 2006 în scopul reducerii semnificative a nivelurilor maxime.(7) Peștele proaspăt care se livrează direct și se utilizează fără prelucrare intermediară la producția de furaje pentru animalele cu blană este exceptat de la limita maximă; un nivel maxim de 4,0 ng OMS-PCDD/F-TEQ/kg produs se aplică peștelui proaspăt utilizat pentru hrănirea directă a animalelor de companie, a animalelor de la grădinile zoologice și de la circ. Produsele, proteine de origine animală prelucrate, obținute din animalele menționate (animale cu blană, animale de companie, animale de la grădini zoologice și de la circ) nu pot să intre în lanțul alimentar și se interzice utilizarea acestora pentru hrănirea animalelor de fermă care sunt ținute, îngrășate sau crescute pentru producția de alimente."--------------------------------------------------